Ján Strcula

**Ján Strcula** (* 4. máj 1912, Vyšná Boca – † 11. január 2012, Trenčín) bol slovenský vojak, generál, odbojár počas Slovenského národného povstania, československý politik Komunistickej strany Slovenska, poslanec Slovenskej národnej rady a Snemovne národov Federálneho zhromaždenia na začiatku normalizácie.

## Životopis
Základnú školu navštevoval vo Vyšnej Boci v rokoch 19181924. Prvý ročník meštianskej školy absolvoval v Prahe, ostatné v Ružomberku. Maturoval v roku 1936 na chemickom oddelení Vyššej priemyselnej školy v Banskej Štiavnici. V roku 1936 nastúpil základnú vojenskú službu v československej armáde k 201. delostreleckému pluku v Ružomberku. Od roku 1937 študoval na Vojenskej akadémii v Hraniciach. Pôsobil potom v delostreleckom pluku vo Frenštáte pod Radhoštěm. Za mobilizácie roku 1938 bol náčelníkom štábu oddielu delostreleckého pluku pri Opave.

### Slovenská republika
Počas vojny pôsobil v armáde Slovenského štátu v Brezne nad Hronom a Ružomberku. Od 1. januára 1940 bol veliteľom batérie a 1. augusta bol povýšený na npor. delostrelectva.

Od konca júna 1941 až do augusta sa ako veliteľ batérie zúčastnil ťaženia proti ZSSR. Po návrate z frontu pôsobil v Žiline, Ružomberku, Dolnom Kubíne a Sabinove. Pri formovaní Východoslovenskej armády sa stal 14. júna 1944 veliteľom batérie delostreleckého pluku 2 vo Vyšnom Mirošove.

### Slovenské národné povstanie
Strcula sa vyhol zajatiu pri odzbrojovaní Východoslovenskej armády a prešiel na povstalecké územie, kde sa zapojil do Slovenského národného povstania. 11. septembra sa stal veliteľom delostreleckej batérie obranného úseku „Kosatec“ II. taktickej skupiny v bojoch pri Malužinej a Kráľovej Lehote. Jeho batéria sa podieľala na prerušení cesty a košickobohumínskej železnice v priestore Čereného Kútu a Kráľovej Lehoty. 21. septembra uskutočnil úspešný delostrelecký prepad letiska Mokraď. 2. októbra sa stal veliteľom delostrelectva celého obranného úseku „Kosatec“. 4. októbra sa jeho batéria podieľala na zničení nemeckého pancierového vlaku chrániaceho opravu strategického železničného
mosta pri Kráľovej Lehote. Jeho delostrelci uskutočnili viacero úspešných palebných prepadov, medzi inými aj letiska Mokraď a nemeckej batérie pri Liptovskom Hrádku, ktorý povstalci dokonca dočasne ovládli. 25. októbra po páde Brezna nad Hronom dostal rozkaz presunúť batériu do údolia Hrona. Nakoľko Nemci obsadením Podbrezovej medzičasom odrezali
ústupové cesty ustúpil počas boja do doliny Bystrá, smerom na Trangošku. 28. októbra bol povýšený na kpt. delostrelectva. Po ústupe do hôr pôsobil v Nízkych Tatrách pri partizánskom zväzku Stalin. Po prechode frontu bol sa 14. februára 1945 prezentoval v 1. čs. armádnom zbore a bol ustanovený za veliteľa batérie delostreleckého pluku 5. V apríli 1945 sa stal osvetovým dôstojníkom a pôsobil ako politický zástupca veliteľa pluku.

### Po vojne
Po vojne zostal vojakom z povolania a roku 1954 sa stal generálmajorom. V novembri 1955 nastúpil na štúdium na Najvyššej vojenskej akadémii K. J. Vorošilova v Moskve. Pôsobil ako zástupca veliteľa, neskôr veliteľ mechanizovanej divízie v Olomouci, od roku 1958 v Trenčíne ako zástupca veliteľa Východného vojenského okruhu. Na konci svojej profesnej dráhy zastával post inšpektora pre materiálne otázky výcvikovej základne. 

### Politická kariéra
Vo voľbách roku 1964 sa stal poslancom Slovenskej národnej rady. Po federalizácii Československa zasadol v januári 1969 do Snemovne národov Federálneho zhromaždenia ako nominant Slovenskej národnej rady. Vo federálnom parlamente zotrval do konca funkčného obdobia, teda do volieb roku 1971.  

Roku 1972 odišiel z aktívnej služby. V penzii sa venoval rezbárstvu. Zomrel vo veku nedožitých 100 rokov.

## Vyznamenania
* 1939 Pamätná medaila Za obranu Slovenska
* 1945 Rad Slovenského národného povstania, II. trieda 
* 1946 Československá medaila za zásluhy, II. trieda
* 1947 Československý vojnový kríž 1939
* 1948 Medaila Za víťazstvo nad Nemeckom vo Veľkej Vlasteneckej vojne 1941-1945 (ZSSR)
* 1948 Kríž za chrabrosť (Poľsko)
* 1955 Medaila Za zásluhy o obranu vlasti
* 1959 Rád červené hviezdy
* 1969 Rád červené zástavy
* Rad partizánskej hviezdy, III. triedy, (Juhoslávia)
* 2011 Pamätná medaila ministra obrany Slovenskej republiky, II. stupeň 
* Kríž Rytier delostrelectva, (Slovensko)

## Referencie

## Zdroje

Kategória:Česko-slovenskí generáli
Kategória:Osobnosti SNP
Kategória:Osobnosti z Vyšnej Boce
Kategória:Nositelia Československého vojnového kríža 1939
Kategória:Slovenské osobnosti druhej svetovej vojny
Kategória:Slovenskí generáli
Kategória:Slovenskí politici
Kategória:Slovenské vojenské osobnosti
Kategória:Nositelia Radu Slovenského národného povstania